Illum il-Kunsill impona miżuri restrittivi fuq ħdax-il individwu responsabbli għall-kolp ta' stat militari li sar fil-Myanmar/Burma fl-1 ta' Frar 2021, u r-repressjoni sussegwenti militari u tal-pulizija kontra dimostranti paċifiċi. Għaxra mill-ħdax-il persuna fil-mira jappartjenu għall- ogħla gradi tal-Forzi Armati tal-Myanmar (Tatmadaw), inkluż il- Kap Kmandant tat-Tatmadaw, Min Aung Hlaing, u l- Viċi Kap Kmandant , Soe Win. Il-persuna l-oħra hija l-President il-ġdid tal-Kummissjoni Elettorali għar-rwol tiegħu fil-kanċellazzjoni tar-riżultati tal-elezzjonijiet tal-2020 fil-Myanmar. Il-miżuri restrittivi introdotti llum jinkludu projbizzjoni fuq vjaġġar u ffriżar tal-assi . Il-projbizzjoni fuq vjaġġar timpedixxi lil dawk elenkati milli jidħlu jew jgħaddu mit-territorju tal-UE, filwaqt li l-iffriżar tal-assi jkopri l-fondi jew ir-riżorsi ekonomiċi fl-UE tal-persuni elenkati. Barra minn hekk, ċittadini u kumpaniji tal-UE huma pprojbiti milli jqiegħdu fondi għad-dispożizzjoni tal-individwi u l-entitajiet elenkati. Is-sanzjonijiet tal-lum, flimkien mas-sospensjoni ta' assistenza finanzjarja lill-gvern, l-iffriżar tal-assistenza kollha lil korpi governattivi li jistgħu jitqiesu bħala li jilleġittimizzaw il-ġunta militari tal-Myanmar, u kuntatt diplomatiku intensiv għaddej, jirrappreżentaw ir-reazzjoni robusta tal-UE għat-tneħħija illeġittima tal-gvern elett demokratikament u r-repressjoni brutali mill-ġunta kontra dimostranti paċifiċi. L- UE ser tkompli tirrieżamina l-għażliet ta' politika kollha tagħha , inkluż miżuri restrittivi addizzjonali kontra entitajiet ekonomiċi li huma proprjetà tal-militar fil-Myanmar/Burma jew ikkontrollati minnu. Fl-istess waqt, l-UE għandha l-għan li l-miżuri tagħha ma jkollhomx effett negattiv fuq il-popolazzjoni ġenerali. L-UE tibqa' sostenitur sod tal-poplu tal-Myanmar/Burma u tat-tranżizzjoni demokratika tal-pajjiż. Il-miżuri restrittivi tal-UE li kienu jeżistu diġà għadhom ukoll fis-seħħ. Dawn jinkludu embargo fuq l-armi u t-tagħmir li jistgħu jintużaw għar-repressjoni interna, projbizzjoni fuq l-esportazzjoni ta' oġġetti b'użu doppju għal użu mill-militar u mill-pulizija tal-gwardja tal-fruntiera, restrizzjonijiet fuq l-esportazzjoni ta' tagħmir għall-monitoraġġ tal-komunikazzjoni li jista' jintuża' għar-repressjoni interna, u projbizzjoni fuq it-taħriġ militari lit-Tatmadaw u l-kooperazzjoni militari miegħu. Il-miżuri jinkludu wkoll id-deżinjazzjoni ta' 14-il persuna għal atroċitajiet kontra l-popolazzjoni Rohingya . Bl-inklużjoni tad-deżinjazzjonijiet il-ġodda, l-għadd totali ta' persuni elenkati jammonta għal 25. Sfond Fit-22 ta' Frar 2021, il-Kunsill adotta konklużjonijiet li fihom ikkundanna bl-aktar mod qawwi l-kolp ta' stat militari mwettaq fil-Myanmar/Burma. F'dik l-okkażjoni, il-Kunsill appella biex titnaqqas it-tensjoni tal-kriżi permezz tat-tmiem immedjat tal-istat ta' emerġenza, l-istabbiliment mill-ġdid tal-gvern ċivili leġittimu u l-ftuħ tal-parlament li kien għadu kif ġie elett; huwa ssottolinja wkoll ir-rieda tal-UE li tadotta miżuri restrittivi b'reazzjoni għall-kolp ta' stat militari. L-atti legali rilevanti, inkluż l-ismijiet tal-ħdax-il persuna kkonċernata, ġew ippubblikati fil-Ġurnal Uffiċjali. Ġurnal Uffiċjali tal-UE: Deċiżjoni u Regolament ta' Implimentazzjoni tal-Kunsill dwar miżuri restrittivi kontra l-Myanmar/Burma (inkluż lista tal-individwi sanzjonati) Din ir-riżorsa bħalissa hi disponibbli biss bil-lingwa jew il-lingwi li ġejjin: Myanmar/Burma: il-Kunsill jadotta konklużjonijiet (stqarrija għall-istampa, 22 ta' Frar 2021) Myanmar: Dikjarazzjoni mir-Rappreżentant Għoli f'isem l-Unjoni Ewropea, (stqarrija għall-istampa, 2 ta' Frar 2021) Ara l-paġna tal-laqgħa